31989R0989
L 106/25
JURNALUL OFÍCIAL AL UNIUNII EUROPENE
REGULAMENTUL (CEE) NR. 989/89 AL COMISIEI
din 17 aprilie 1989
privind criteriile de clasificare a hanoracelor, bluzoanelor și articolelor similare de la codurile NC 6101, 6102, 6201 și 6202
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), astfel cum a fost modificat ultima dată prin Regulamentul (CEE) nr. 20/89 (2), în special articolul 9,
întrucât, pentru a asigura aplicarea uniformă a Nomenclaturii Combinate anexate la Regulamentul (CEE) nr. 2658/87 privind clasificarea tarifară a hanoracelor, bluzoanelor și a articolelor similare care intră sub incidența, printre altele, a codurilor NC 6101, 6102, 6201 și 6202, este necesar să se precizeze anumite caracteristici ale articolelor de îmbrăcăminte respective;
întrucât aceste articole intră într-o categorie de haine purtate în general pe deasupra tuturor celorlalte haine și întrucât ele protejează împotriva intemperiilor;
întrucât o astfel de protecție nu poate fi asigurată de îmbrăcămintea fără mâneci sau cu mâneci scurte; întrucât, din această cauză, este necesară precizarea că hanoracele, bluzoanele și articolele similare menționate anterior trebuie să aibă mâneci lungi;
întrucât Comitetul pentru Nomenclatură nu a emis nici un aviz în termenul acordat de către președintele său,
ADOPTĂ PREZENTUL REGULAMENT:
Articolul 1
Se clasifică drept hanorace, bluzoane și articole similare care intră sub incidența codurilor NC 6101, 6102, 6201 și 6202 numai articolele de îmbrăcăminte care au mâneci lungi.
Articolul 2
Prezentul regulament intră în vigoare în a douăzeci și una zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 aprilie 1989.